景仁將歸穎昌輙爲詩二十韻紀贈
作者：司馬光
朝代：宋

paragraphs: 秀發西南美，挺生河嶽靈。
雕龍蔚文采，老鸖瑩儀形。
落筆高時雋，飛緌侍帝庭。
英聲軼雲漢，遠勢擊滄溟。
苦節專憂國，嘉謀毎據經。
温雖比圭璧，直不避雷霆。
道勝軒裳薄，神和氣體寧。
忠誠懷畎畝，樂事寄林坰。
藻鑒評隨月，過從德應星。
苦吟金出礦，確論木銜釘。
賤子叨流輩，高風仰典刑。
巨川容滴水，餘景借流螢。
久别眉俱白，重來眼更青。
淹留弦與晦，遊集醉還醒。
有酒須相就，無歌不共聼。
奇花喧夕市，疊鼓咽春亭。
揚袂行辭洛，回車去望陘。
往還天表鴈，離合浪間萍。
異日期同傳，窮泉約互銘。
古今難得事，交分保頽齡。